
	בס"ד, יום ג' פרשת כי תצא ה' אלול תשפ"ו, מאמר שבועי, בסוגיה הלכתית.

	'זימון כהלכה'
	בירורי הלכה ופסקי דין אקטואליים, מפי גדולי ופוסקי הדור שליט"א. לעורר לב המעיין, ואין לסמוך על הדברים הלכה למעשה.


יְהִי שֵׁם ה' מְבֹרָךְ מֵעַתָּה וְעַד עוֹלָם 
רבותי נברך: בגיליון שלפנינו יתבאר מהו סדר וגדר חיוב זימון קודם ברכת המזון.
האם חיוב הזימון – מן התורה או מדרבנן, ומה הנפקא מינה בכך? כיצד הוא סדר הזימון בשלושה ובעשרה?
האם עונים "אמן" לאחר הזימון? וכיצד ינהג מי שלא אכל עם המסובים?
1. חיוב זימון בסעודה 
שאכלו כאחת: במשנה (ברכות דף מה.) נאמר: שלשה שאכלו כאחת חייבין לזמן. ופירש רש"י: להזדמן יחד לצירוף ברכה בלשון רבים, כגון 'נברך'.

ובגמרא מבואר מקור הדין: מנא הני מילי? ופירש רש"י, מנין ששלשה ראויים לברכת צירוף. אמר רב אסי, שנאמר (תהלים לד, ד): גַּדְּלוּ לַה' אִתִּי וּנְרוֹמְמָה שְׁמוֹ יַחְדָּו. רבי אבהו אמר מהכא, שנאמר (דברים לב, ג): כִּי שֵׁם ה' אֶקְרָא הָבוּ גֹדֶל לֵאלֹקֵינוּ.
וביאר רש"י: גדלו לה' אתי – הרי שלשה. וכן בפסוק כי שם ה' אקרא הבו גודל לאלוקינו – היחיד אומר לשנים להצטרף עמו ולתת גודל לה'.
מקור נוסף מובא בגמ' (ברכות דף מח:), שדרשו את הפסוק (דברים פרק ח פסוק י): וְאָכַלְתָּ וְשָׂבָעְתָּ וּבֵרַכְתָּ אֶת ה' אֱלֹקֶיךָ – 'וברכת', זו ברכת הזן; 'את ה' אלוקיך', זו ברכת הזימון (כך מופיע לפנינו בגמ'). ויש גורסים להיפך: 'וברכת', זו ברכת הזימון; 'את ה' אלוקיך', זו ברכת הזן (כך גירסת התוס' מו. ד''ה עד היכן, תוספתא פרק ו הלכה א, ירושלמי פרק ז הלכה א). 
ובהמשך מביאה הגמ' את דעת רבי שברכת הזמון נלמד מהפסוק (תהלים לד, ד): גַּדְּלוּ לַה' אִתִּי.
2. מן התורה או מדרבנן
מחלוקת ראשונים: נחלקו הראשונים האם חיוב הזימון הוא מן התורה או מדרבנן. הטור (סימן קפח) הביא בשם הראב"ד, שברכת הזימון היא מן התורה, ואף על פי כן אין בה לא שם ולא מלכות, לפי שאינה ברכה קבועה. וכן כתב הלבוש (סימן קצט סעיף ח), שברכת הזימון היא מן התורה ונלמדת מן הפסוק, וכן מצדד החזון איש (סימן לא ס"ק א).

מאידך, דעת המאירי והריטב''א (ברכות דף מה.), שאף על פי שברכת המזון היא מן התורה, הזימון אינו אלא מדרבנן, והפסוק "גדלו לה' אתי ונרוממה שמו יחדו" אינו אלא אסמכתא. וכן נקט המשנ''ב (שער הציון סימן קצז ס"ק טז; סימן קצט ס"ק יט).

שיטה ממוצעת כתב הקרית ספר (הלכות ברכות פרק ה), שרק זימון בעשרה, שמזכירים בו את שם ה', הוא מן התורה, וכמשמעות הפסוק "את ה' אלוקיך"; אולם זימון בשלושה אינו אלא מדרבנן.
נפקא מינה אם חיוב זימון מן התורה או מדרבנן:

א. שיעור שביעה: כתב המשנה ברורה (סימן קצז ס"ק כג), שאם מקצת המסובים אכלו כדי שביעה וחייבים בברכת המזון מן התורה, ומקצתם לא אכלו כדי שביעה, אף מי שלא אכל כדי שביעה יכול לזמן ולהוציאם ידי חובת הזימון. וביאר בשער הציון (ס"ק טז), שהטעם הוא משום שלדעת רוב הפוסקים חיוב זימון מדרבנן.
ב. בן י"ג בזימון: כתב המשנה ברורה (סימן קצט ס"ק כז), קטן שהגיע לגיל שלוש עשרה, אף שאין ידוע אם הביא שתי שערות, רשאי לזמן, משום שלעניין זימון סומכים על החזקה שהביא שתי שערות; וביאר בשער הציון (ס"ק יט), שהטעם הוא שלדעת רוב הפוסקים חיוב זימון מדרבנן. עם זאת, אינו יכול להוציא ידי חובת ברכת המזון אדם שאכל כדי שביעה וחייב בה מן התורה.
אולם בארחות רבינו (חלק א עמוד קסז) מובא שלא הניח הגרי''י קניבסקי זצ''ל לחתן בר־מצוה לזמן, כדעת החזון איש שחיוב זימון מדאורייתא. וכן הגר"ח קנייבסקי זצ''ל (אלא ד' אמות עמוד פ) הקפיד בזימון שרק מי שנתמלא זקנו יזמן.
אכן באופן שיש שלשה לזימון רק על ידי בן י''ג, התיר לו לזמן - ממה נפשך: אם בן הי"ג כבר גדול – ודאי רשאי לזמן; ואם הוא עדיין קטן – אין כאן חיוב זימון, אלא אמירת שבח בעלמא, ואין נפקא מינה על ידי מי נאמר השבח.
ג. ספק: כתב הפרי מגדים (משבצות זהב סימן קצב ס"ק א), מי שמסתפק אם זימן, אם חיוב הזימון מן התורה עליו לחזור ולזמן, ואילו אם חיובו מדרבנן אינו חוזר, שספק דרבנן לקולא.
3. סדר ונוסח הזימון
נוסח עיקר הזימון: כתב הרמב"ם (הלכות ברכות פרק ה הלכות ב–ג) שלשה שאכלו פת כאחד, חייבין לברך ברכת הזימון קודם ברכת המזון. ואי זו היא ברכת הזימון, אם היו האוכלים משלשה עד עשרה, מברך אחד מהם ואומר נברך שאכלנו משלו, והכל עונין ברוך שאכלנו משלו ובטובו חיינו, והוא חוזר ומברך ברוך שאכלנו משלו ובטובו חיינו, ואחר כך אומר ברוך אתה ד' אלוקינו וכו' הזן את העולם. 
כתב השו''ע (סימן קצב סעיף א): היו המסובים שלושה, חייבים בזימון. אחד מהם אומר: 'נברך שאכלנו משלו', והם עונים: 'ברוך שאכלנו משלו ובטובו חיינו'. לאחר מכן חוזר המזמן ואומר: 'ברוך שאכלנו משלו ובטובו חיינו. ברוך אתה ד' אלוקינו מלך העולם הזן את העולם וכו''. ואם הם עשרה, צריך להזכיר את שם ד' ולומר: 'נברך אלוקינו שאכלנו משלו'.

וצריך לומר 'נברך אלוקינו', ולא 'נברך לאלוקינו'. וכל המשנה מנוסח זה, כגון שאומר 'נברך על המזון שאכלנו', או 'למי שאכלנו משלו'; וכן אם אומר 'מטובו' במקום 'ובטובו', או 'חיים' במקום 'חיינו' – הרי זה בור.

וביאר המשנה ברורה את טעמי הדברים: האומר 'נברך על המזון שאכלנו' אינו מזכיר למי מברכים, ומשמע שמברך את בעל הבית על המזון שנתן להם; והאומר 'למי שאכלנו משלו' משמע מדבריו, חס ושלום, שיש כמה שמפרנסים, והוא מבקש לברך את מי שממנו אכלו. כמו כן, אין לומר 'מטובו', מפני שמשמעו רק מקצת טובו, והרי הוא ממעט בטובתו של מקום; ואין לומר 'חיים', מפני שמוציא את עצמו מן הכלל, אלא 'חיינו', שכולל את עצמו עם שאר המסובים.
4. עניית אמן לאחר הזימון
נכנס בשעת הזימון: נפסק בשו"ע (סימן קצח סעיף א), שמי שלא אכל עם המסובים ונכנס בשעת הזימון, אם שמע את המזמן אומר "נברך שאכלנו משלו", עונה: "ברוך ומבורך שמו תמיד לעולם ועד"; ובעשרה אומר: "ברוך אלוקינו ומבורך שמו תמיד לעולם ועד". ואם שמע את המסובים עונים "ברוך שאכלנו משלו ובטובו חיינו", עונה אחריהם אמן. והוסיף המשנה ברורה (ס"ק ד), שאם שמע לאחר מכן גם את המזמן חוזר ואומר נוסח זה, עונה אחריו אמן פעם נוספת.

אולם לגבי המסובים עצמם נחלקו הפוסקים האם עונים אמן, והובאו דבריהם בהרחבה בכף החיים (סימן קצב ס"ק ה): לדעת השל"ה (דף פג ע"א) יש לענות אמן לאחר חזרת המזמן, וקל וחומר ממי שנכנס באמצע הזימון ועונה אמן. אולם הלבוש (סימן קצח) והמגן אברהם (סימן קצב) כתבו שאין המסובים עונים אמן, ורק למי שנכנס באמצע הזימון תיקנו לענות אמן. והכריע המשנה ברורה (סימן קצב ס"ק ג; שער הציון ס"ק ב), שיש בזה דעות בין האחרונים, והמנהג שלא לענות.

המזמן עצמו, לאחר שהמסובים עונים "ברוך שאכלנו משלו ובטובו חיינו", אינו עונה אמן לכל הדעות, שהרי הוא חוזר ואומר מיד נוסח זה בעצמו.

הקדמה לזימון: כתוב בזוהר (פרשת בלק חלק ג עמוד קפו:) והובא במשנ''ב (ס''ק ב) שצריך לומר בפיו קודם ברכת המזון, תן לנו הכוס ונברך, או בואו ונברך, לפי שכל דבר שבקדושה צריך הזמנה בפה עובר לעשייתו, כדי להמשיך הקדושה. והמסובין עונים יהי שם ד' מבורך מעתה ועד עולם. 
לשון אשכנז: מוסיף המשנ''ב שהמנהג לומר בלשון אשכנז ''רבותי, מיר וועלן בענטשן''. בספר שיח שרפי קודש (חלק ב אות תמג) הביא בשם רבי יצחק מוורקא זיע''א, שתקנו לומר ''רבותי, מיר וועלן בענטשן'' בלשון זו ולא בלשון הקודש 'רבותי נברך', כדי שלא יטעו לחשוב שאמירה זו היא חלק מעצם הזימון, ויעשו גם לה הכנה.
חשוב לשים לב, שהנוסח הנכון הוא 'רבותי, מיר וועלן בענטשן', שתרגומו ללשון הקודש: 'רבותי, נברך'. ולא כפי שיש אומרים בטעות 'רבותי, מיר ווילן בענטשן', שתרגומו ללשון הקודש: 'רבותי, אנחנו רוצים לברך'. 
5. נטילת רשות 
ברשות המסובין: קודם אמירת הברכה, המזמן אומר 'ברשות מרנן ורבנן ורבותי', ואם אדם אחר מזמן, אומר ‘ברשות בעל הבית’; ואם יש כהן בין המסובים, אומר ‘ברשות הכהן’.

טעם הדבר כתב הלבוש (סעיף א), שקודם שמתחיל המזמן לומר 'נברך', עליו ליטול רשות מן המסובים, מפני שלשון 'נברך' היא לשון ציווי, שהוא מצווה עליהם לברך; ולכן מקדים ליטול את רשותם, ולאחר שנתנו לו רשות הם מתחילים ומברכים כפי שאמר.
לגבי ברכת המוציא כתב הרמ"א (סימן קסז סעיף יד), שהמברך יאמר תחילה: 'ברשות מורי ורבותי'. וביאר שם המשנה ברורה (ס"ק עה), שאפילו אם הגדול או בעל הבית הוא הבוצע, יאמר כן, משום מידת ענווה, שנוטל מהם רשות כאילו הם גדולים ממנו ולהם נאה לברך.

והוסיף המשנ''ב, כאשר יש בין המסובים כהן, שמצווה להקדימו, ואדם אחר רוצה לבצוע, והוא הדין אם רוצה לברך ברכת המזון, עליו ליטול רשות מן הכהן; ואין די בכך שיאמר 'ברשות הכהן', אלא צריך שהכהן ייתן לו רשות בפועל. 
וכתב בשער הציון (ס"ק סה), כאשר גדול מברך, אינו צריך ליטול רשות מן הכהן, משום שגדול קודם לכהן. אולם כאשר בעל הבית רוצה לברך בעצמו, הסתפק אם עליו ליטול רשות מן הכהן.

ברשות אבי: וכתב הכף החיים (ס"ק ב), שאם יש כהן בין המסובים יאמר: 'ברשות הכהן ומורי ורבותי וכו''; ואם אדם אחר מברך, יאמר: 'ברשות הרב בעל הבית ומורי ורבותי וכו''; ואם הבן מברך יאמר: 'ברשות אבי מורי והרב בעל הבית ומורי ורבותי וכו''.

ואמר הגר"ח קניבסקי זצ''ל (אלא עמוד פב), בשם אביו בעל הקהילות יעקב זצ''ל, כאשר נכד מזמן, המנהג הוא שלא לומר 'ברשות מורי זקני'. והוסיף שם - פעם הסבו אב ובנו אצל הגר"ח קניבסקי, וכיבד הגר"ח את הבן לזמן, והורה לו לומר 'ברשות אבי', אף שהאב לא היה בעל הסעודה.
6. 'ברוך הוא וברוך שמו' 
מנהגים: כתב הטור (סימן קצב) שהמזמן אומר בסיום הזימון - קודם ברכת המזון: 'ברוך הוא וברוך שמו'. אולם בדרכי משה (ס"ק ב) נחלק עליו שהרי נוסח זה אינו מוזכר בגמרא, וגם הרי"ף הרמב''ם והרא"ש לא הזכירוהו, וגם רבים מן המדקדקים אינם אומרים אותו, אלא מתחילים מיד 'ברוך אתה ד' אלקינו מלך העולם הזן' וכו'. והוסיף שאפשר שטעם הטור הוא כדי להפסיק בין ברכת הזימון לברכת הזן, אך לא ידע מה מקורו.
והוסיף, שנראה שהוא דבר יתר שאינו שייך לברכת המזון יותר מלשאר ברכות, שהרי אחר כל ברכה אפשר לומר 'ברוך הוא וברוך שמו'.

ובמשנה ברורה (ס"ק ד) דייק מלשון המחבר שאין לומר 'ברוך הוא וברוך שמו', אולם יש פוסקים שכתבו לאומרו, וכן המנהג. וציין לדברי המגן אברהם והאחרונים, שמכל מקום ביחיד אין לאומרו, ואף בזימון בשלושה אינו נאמר אלא על ידי המזמן בלבד, ולא על ידי השנים המצטרפים עמו. והגר"ח קניבסקי זצ''ל (אלא ד' אמות עמוד פב) היה נוהג לאומרו גם כאשר אחר היה מזמן.

7. נברך אלוקינו
זימון בעשרה: יש דעות האם בזימון בעשרה, כשאומרים 'אלוקינו', צריך לעמוד. בשו"ת חתם סופר (אורח חיים סימן נא) כתב שאין צריך לעמוד, אלא אומרים את הזימון בהסיבה ובישיבה, כיון שעיקר המצוה לברך ברכת המזון בישיבה. וכן הביא בתשובות והנהגות (כרך א סימן קמב) בשם הגר"ח מבריסק זצ"ל, שלענין זימון בעשרה באמירת 'ברוך אלוקינו', דעתו שאין צריך לעמוד.

מאידך באשל אברהם מבוטשאטש (סימן קצב סעיף א) הביא בשם מוהר"ר משה יהודה ליב ע"ה, שהיה נוהג לעמוד בעת הזימון בעשרה, משום כבוד שמים. וכתב שיש למנהג זה פנים בהלכה, מצד שכל דבר שבקדושה צריך להיאמר בעמידה, ואף הזימון בעשרה נחשב כדבר שבקדושה, ולכן נכון לקום. ואף שמנהג העולם אינו כן, אין שום קפידא על העומדים בעת הזימון בעשרה משום כבוד שמים. עוד צידד שם, שעל המזמן יש ענין לעמוד יותר משאר המסובים. 
והגר"ח קניבסקי זצ''ל (אלא ד' אמות עמוד פב) היה נוהג לעמוד מעט בעת אמירת 'אלוקינו'.

